Dana White

Dana Frederick White Jr. (sündinud 28. juulil 1969) on Ameerika ärimees ja Ultimate Fighting Championshipi (UFC) president. 

White’i juhtimisel on UFC kasvanud mitme miljardi suuruseks populaarseks rahvusvaheliseks ettevõtteks ning 2019. aasta augustis hinnati White’i vara netoväärtuseks 500 miljonit dollarit.

 Noorpõlv ja haridus 
Dana White sündis 1969. aastal USA Connecticuti osariigis Manchesteris June ja Dana White’i pojana. Danat ja ta õde Kellyt kasvatasid suurema osa lapsepõlvest ema June ja emapoolsed sugulased. 17-aastaselt hakkas ta poksiga tegelema ning 1987. aastal lõpetas Maine'i osariigis asuva Hermoni keskkooli.

White elas nooremas eas Massachusettsis. Ta läks Bostonist Las Vegasesse pärast gangsteri Whitey Bulgeri ja tema kaaslase Kevin Weeksi ähvardusi. White ütleb: “Weeks ütles, et ma olen neile raha võlgu. Kevin Weeks oli Whitey parem käsi. See oli ligi 2500 dollarit, kuid tol hetkel tundus see mulle nagu 25 000 dollarit. Weeks nõudis minult raha, kuid mina neile ei maksnud. See kestis mõnda aega, kui ühel päeval olin kodus ning nad helistasid mulle ja nõudsid, et homme kella üheks oleks raha olemas. Ma katkestasin kõne ning helistasin Deltasse ja ostsin lennupileti Vegasesse.”

 Töö 
 Ultimate Fighting Championship (UFC) 
Töötades Tito Ortizi ja Chuck Lidelli mänedžerina, kohtas White Semaphore Entertainment Groupi (Ultimate Fighting Championshipi emaettevõte) omanikku Bob Meyerwitzi. Kui White sai teada, et Meyerwitz plaanib UFC maha müüa, võttis ta ühendust lapsepõlve sõbra Lorenzo Fertittaga, Station Casinose juhi ja kaasasutajaga ning endise Nevada State Athletic komisjoni liikmega ning uuris, kas ta oleks huvitatud firma ostmisest. 2001. aasta jaanuaris ostsid Lorenzo ja tema vanem vend Frank UFC 2 miljoni dollari eest ära, mis sai hiljem Zuffa tütarettevõtteks. White määrati firma presidendiks.

White on öelnud, kui tema ja Fertittad ostsid UFC ära, siis kõik, mis nad said oli brändi nimi “UFC” ning vana ringi. Eelmised omanikud olid firma varad ära andnud selleks, et vältida pankrotti, isegi koduleht UFC.com müüdi firmale User Friendly Companies. Aja möödudes sai UFC edukaks ettevõtteks ning 2015. aastal oli firma kogutulu 600 miljonit dollarit. 2016. aasta juulis müüdi Zuffa 4,025 miljardi dollari eest WME-IMG-le. White omas firmast 9% müümise ajal. White jätkas tööd ettevõtte presidendina ja talle anti ka osa uuest ärist. Nüüd on UFC maailma suurim sportliku vabavõitluse (MMA) organisatsioon.

2017. aasta mais andis UFC teada, et White hakkab tegema saatesarja "Dana White Contender". Saadet saab näha eksklusiivselt UFC Fight Passi (ettevõtte digitaalse edastusteenuse) kaudu, mis on eraldi litsentseeritud. Saade annab lootustandvatele vabavõitlejatele võimaluse näidata oma oskusi selleks, et teenida oma koht välja UFC-s.

18. märtsil 2019 teatas White, et sõlmis uue seitse aastat kestva lepingu UFC-ga.

 Isiklikku 
White tutvus 8. klassis Anne’iga ja nad abiellusid 1996. aastal. Neil on pojad Dana III ja Aidan ja üks tütar Savannah. White hindab privaatsust ning selle tõttu hoiab ta Anne’i avalikust tähelepanust eemal. 2006. aastal ostis White 1,95 miljoni dollari eest häärberi Frank Fertitta III-lt Pine Island Courtile Las Vegasesse. 2016. aasta oktoobri ja 2017. aasta juuni vahel ostis White samasse piirkonda 6,2 miljoni dollari ulatuses veel kolm häärberit.

 Heategevus 
2010. aastal annetas White 50 000 dollarit maksa siirdamiseks Tuptim Jadnooleumile. Ta oli Phuketis Muay Thaid ja MMA-d õpetava treeneri “Kru Nai” Rattanachai tütar.

2011. aastal annetas White 100 000 dollarit keskkoolile, kus ta ise õppis, et finantseerida spordirajatiste renoveerimist.

 Terviseprobleemid 
2012. aasta mais avaldas White, et tal on diagnoositud neuroloogiline häire – Meniere'i haigus. White’i sõnul sai ta haiguse noorena ühes kakluses osalemise tagajärjel.

 Viited 

Kategooria:Ameerika Ühendriikide ettevõtjad
Kategooria:Sündinud 1969